*Kövi Anita*

**Modulterv Gere Zsolt: *A Csongor és Tünde kontextusairól* című tanulmánya alapján**

**A modul témája, célja:**

A modul nem a teljes tananyagot fedi le, hanem bevezető kíván lenni a további részletező vizsgálódásokhoz. Gere Zsolt tanulmánya arra irányítja rá a figyelmet, hogy a *Csongor és Tünde* értelmezése a „ponyvából írt mese” meghatározástól miképp jut el a világdráma műfaji értelmezéséig, érintve ezzel a kanonizáció folyamatosan változó tendenciáit. A dráma mélyebb tartalmainak feltérképezése a további órák feladata.

**Fejleszthető kompetenciák:**

|  |  |  |
| --- | --- | --- |
| **Személyes** | **Szociális** | **Kognitív** |
| önismeret, fantázia, önértékelés | nyitottság, együttműködés, érdeklődés, kommunikáció,  | problémaérzékenység, történeti érzék, értelmezés, kombináció, következtetés, kritikai gondolkodás, szövegfeldolgozás, dramatizálás, sűrítés, elvonatkoztatás, kreatív szövegírás, különböző álláspontok összevetése, nem tanórai tapasztalatok beépítése a tanulási folyamatba |

**Célcsoport:** 10. évfolyam

**Javasolt óraszám:** 4 tanítási óra

**Előfeltétel-tudás:** a mű ismerete előzetes otthoni olvasással

**Információk a felhasználó tanároknak:**

|  |  |  |
| --- | --- | --- |
|  | **Megjegyzések** | **Lehetséges megoldás(ok)** |
| **Ráhangolódás** |
| **1.**  | Nehezebb vagy régi szöveg olvasása, feldolgozása során mindig jól jön, ha a gyerekek meg tudják fogalmazni a befogadás során fellépő problémáikat, mert a szövegértés nehézségeinek tudatos feltárása az első lépcső lehet a megértés felé vezető úton. Ebben az esetben pedig a modul témájához szorosan kötődik a mű értésének problematikája, hiszen éppen a különféle értelmezési lehetőségekről lesz szó, illetve arról, hogy hogyan gátolja vagy segíti elő egy-egy korszak érdeklődésének, beállítódásának iránya a művek értelmezését. Fontos, hogy valóban szabad teret adjunk a különféle tanulói megnyilvánulásoknak. | Egyéni válaszok (bonyolult mondatszerkezet, régies szavak, ismeretlen kifejezések, költői nyelvezet,unalmas történet, nehezen érthető probléma, stb.)   |
| **2.** | Az osztálylétszámtól függően alakítsunk 4-5 fős csoportokat. A csoportok lehetőleg vegyes képességű gyerekekből álljanak. | Csoportonként változó. |
| **3.** | A második és a harmadik feladat leegyszerűsít és sűrít. Ezenkívül a játékos forma segíti az érzelmi ráhangolódást. |   |
| **Jelentésteremtés** |
| **4.**  | A csoportok A/4-es papírra dolgozzanak. Az összehasonlításra váró műfajokat írjuk fel egy-egy kártyára, és a csapatok húzzanak egyet. A gyerekek a korábban tanultakat (mese, mítosz), illetve egyéb tapasztalataikat (pl. ponyvairodalom) használják fel. A prezentáció során egy nagy, a táblára vagy a falra erősített csomagolópapírra kerüljenek fel az A/4-es lapok.Az órák alatt több feladatnak a kis lapjait ragasztjuk majd fel erre a közös nagy csomagolópapírra, ezzel az osztály számára a további munkafolyamat során jól használható közös portfóliót készítünk. | A kapott feladattól függően különböző megoldások születhetnek.A kettéosztott napló egyik felén a kapott műfaj jellemzőinek felsorolása legyen, a másik oszlopban a *Csongor és Tündé*ből vett példák álljanak, amelyek megfelelnek az adott műfaj elemeinek. Ahol ilyen egyezést nem találnak, azt is jelezzék a gyerekek. népmese (csodás elemek, a jó és a rossz harca, a jó győzelme, állandósult motívumok – meseszámok, típusszereplők) ponyvamese (egyszerű történet, közhelyes alakok, szélsőséges hatáskeltés, erotika, rémtörténet) mítosz (transzcendens szint – e világi szint kapcsolata, filozofikusság, elbeszélő jelleg, világmagyarázat) drámai műfajok (tragikus v. komikus elemek, drámai konfliktus, drámai szerkezet, drámai jellemek)  |
| **5.**  | Az összes kép szerepeljen egy lapon, a képaláírások pedig egy-egy kártyán úgy, hogy a gyerekek a képek alá tudják helyezni. Minden csoport kapja meg a képeket és a kártyákat. Lehet, hogy szükség van folyamatos tanári segítségre. A feladat során idézzük meg a *Csongor és Tünde* megjelenési évének (1831) környezetét néhány fontos esemény megemlítésével. Mondjuk el, hogy Kazinczy halála (1831) irodalomtörténeti korszakot zár le. A Magyar Tudományos Akadémia 1830-ban kezdi meg tényleges működését, melynek Vörösmarty is tagja. A fiatalon elhunyt Kisfaludy Károly (festő és költő) alakja rendkívül fontos minta volt a fiatal romantikus nemzedék számára. Beszélgessünk a nemzeti törekvések megerősödéséről, mely abban is megmutatkozik, hogy Vörösmartytól a „nemzet költője” szerepet várják el – ez nyilvánvalóan fontos hatással van arra, hogy mely műveit fogadja el és méltatja az irodalmi közvélemény, hiszen a *Csongor és Tünde* nem illik bele ebbe a irányvonalba.Toldy Ferenc a *Zalán futásá*t tartja nagyra és azokat a műveket, amelyek megfelelnek a létrehozandó „nemzeti eposz” eszményének.Az A/4-es lapok közül egyet helyezzünk fel a nagy csomagolópapírra. | File written by Adobe Photoshop® 4.0Széchenyi Istvánhttp://www.arkadia.pte.hu/fajlok/3402.pngKisfaludy Károly halálahttp://www.arkadia.pte.hu/fajlok/3403.pngKazincy Ferenc halálahttp://www.arkadia.pte.hu/fajlok/3404.pngHitelhttp://www.arkadia.pte.hu/fajlok/3405.pngA MTA megkezdi működéséthttp://www.arkadia.pte.hu/fajlok/3406.pngHuszthttp://www.arkadia.pte.hu/fajlok/3407.pngKölcsey Ferenchttp://www.arkadia.pte.hu/fajlok/3408.png„a nemzet költője”http://www.arkadia.pte.hu/fajlok/3409.pngnemzeti eposzhttp://www.arkadia.pte.hu/fajlok/3410.pngA romantikus triász |
| **6. a.**  | A feladat végén beszélgessünk a gyerekekkel arról, hogy noha Vörösmarty korának ünnepelt, befutott költője volt, a *Csongor és Tündé*t mégsem övezte túl nagy lelkesedés. Jó volna, ha a gyerekek maguk mondanák ki az 5. és a 6. a. feladat tanulságaként, hogy a magyar irodalmi közélet elvárása más irányú volt. |   |
| **b.**  | Az a. feladat tapasztalatainak elmélyítése ez a feladat. Minden csoport egy-egy idézetet kapjon, majd készítsen jegyzetet a kérdésre válaszolva. A csoportok jegyzetei kerüljenek fel a táblán lévő csomagolópapírra. A végén az egész osztállyal beszéljük meg a feladatot. | Csoportonként és idézetenként különböző. |
| 7. | Mindhárom idézetet kapják meg a csoportok, az elkészült összefoglalókat rakjuk fel a közös csomagolópapírra. | Csoportonként változó. |
| 8. | A *Szentivánéji álom*mal feltehetőleg kilencedikben találkoztak, a *Faust*ból részleteket ismernek a tizedikesek. | Csoportonként változó. |
| 9.a. | A kétszintes dráma fogalmával már korábban megismerkedtek. Ebben a feladatban ennek felelevenítése, rendszerezése és alkalmazása történik. |   |
| b. | Fontos cél, hogy minden elvont, elméleti tartalom lehetőleg minél megfoghatóbbá és érthetőbbé váljon a gyerekek számára. Sokat segíthet ebben, ha az iskolán kívüli tapasztalataikat is összemérhetik a tananyaggal. | A kétszintes dráma jellemzője, hogy az egyik szint a másik számára értékadó, a cselekmény a két világ határán játszódik. A *Mary Poppins*ban vagy a Harry Potterben a varázslat világa csak bizonyos beavatottak számára létezik, akik át is járhatnak ebbe a világba. (További különbségek is lehetnek.)A megfilmesített művek képei sorban:*Varázsfuvola**Harry Potter**Narnia krónikái**Mary Poppins**Tündér Lala**Végtelen történet* |
| 10. | Minden csoport kapja meg a tanulmányt, külön lapokon az idézeteket és külön a szereplőneveket. A feladat megoldását egy csoport mutassa be, a többiek pedig egészítsék ki. Egy táblázat kerüljön fel a közös csomagolópapírra! | Az idézetekhez tartozó szereplők nevét a feladatsorban kékkel jelöltem. A nyelvhasználat, a stílus, a szókincs különbségeinek vizsgálata csoportonként eltérő lehet. |
| 11.a.b. | A tanulmány nehéz szövege megkívánja, hogy közösen értelmezzük. A hozzá kapcsolódó b. feladat bizalmas légkört kíván, ezért a legbiztonságosabb a páros véleménycsere. Figyelmeztessük a gyerekeket, hogy ne csak néhány odavetett szóval indokolják választásukat. Térjünk ki rá, hogy Calderón ugyan nem romantikus szerző, műve azonban óriási hatással volt a romantikusokra. | Egyénileg eltérő. |
| 12.a.  b. | Beszéljük meg, milyen drámai technikákkal jeleníthető meg az, hogy egy cselekvéssor nem a valóságban, hanem az álomban történik. (pl. lassítás)A drámajáték végén tegyük fel azt a kérdést, hogy vajon elképzelhető-e a dráma teljes cselekménye Csongor álmaként, s ha igen, akkor ebből milyen következtetéseket vonnak le. (Tovább bátoríthatjuk a gyerekeket annak végiggondolására, hogy milyen megvilágításba kerül a darab végén Csongor, majd Tünde utolsó megszólalása, ha Csongor tényleg alszik, és változik-e, ha csupán álmodozik.) | Csoportonként eltérő.   Egyéni gondolatok. |
| **Reflektálás** |
| 13. | A kilépőkártya a tanár és a gyerek számára is fontos visszajelzés, illetve összegzés, hiszen a megértést akadályozó tényezőkből indultunk ki, s remélhetőleg a megértés irányába mozdultunk el. | Egyénileg eltérő. |
| 14.a.b. | A házi feladat lehet opcionális, illetve előre beoszthatjuk, kik készítik el az adott feladatokat. Ladányi Andrea rendezése kiváló alkalmat kínál arra, hogy Vörösmarty művében a mai iskolás generáció is önmagára ismerjen. A táncjáték a virtuális és a való világ határán játszódik, a címe magáért beszél: tunde@csongor.hu. Az Iglódi-féle rendezés tradicionálisabb előadást kínál, ám meglehetős elmozdulást jelent a korábbi értelmezésekhez képest az, hogy a darab erotikus tartalmai is megmutatkoznak. Mindkét előadásból megtekinthetők részletek a *You Tube*-on. | Egyénileg eltérő. |

**Eszközigény:** alkotócsoportonként egykötet, fénymásolt szövegek, A/4-es lapok, írólapok, csomagolópapír, kartonkártyák, gyurmaragasztó, papírragasztó, író- és rajzeszközök.



**Felhasznált irodalom:**

Vörösmarty Mihály: *Csongor és Tünde,* Szépirodalmi Könyvkiadó, Budapest, 1953.

Taxner-Tóth Ernő: *Ábrándok és tettek kora. Képes bevezető a magyar irodalom világába,* Petőfi Irodalmi Múzeum, Budapest, 1988.

Taxner-Tóth Ernő: *Rend, kételyek, nyugtalanság,* Argumentum Kiadó, Budapest, 1993.

Zentai Mária: *Álmok hármas útján.* Vörösmarty Mihály: Csongor és Tünde, in: A magyar

irodalom történetei II. 1800-tól 1919-ig (szerk. Szegedy-Maszák Mihály, Veres András), Gondolat Kiadó, Budapest, 2007.

Pedro Calderón de la Barca: *Az élet álom,* (ford. Jékely Zoltán) in: Klasszikus spanyol drámák, Európa könyvkiadó, Budapest, 1986.

Novalis: *Heinrich von Ofterdingen* ( ford. Márton László), Helikon Kiadó, Budapest, 1985.

T. Erdélyi Ilona: *Vörösmarty műveinek egykorú kritikai fogadtatása,* in: „Ragyognak tettei…”. Tanulmányok Vörösmartyról (szerk. Horváth Károly, Lukácsy Sándor, Szörényi László), MTA Irodalomtudományi Intézet, Székesfehérvár, 1975.

Szegedy-Maszák Mihály: *A magyar irodalmi romantika sajátosságai,* in: „Minta a szőnyegen”. A műértelmezés esélyei, Balassi Kiadó, Budapest, 1995.

Gyulai Pál: *Vörösmarty életrajza,* mek.oszk.hu/04700/04740/html/index.htm

Babits Mihály: *A férfi Vörösmarty,* epa.oszk.hu/00000/00022/00094/02989.htm

Pethőné Nagy Csilla: *Módszertani kézikönyv,* Korona kiadó, Budapest, 2005.

**Modulterv – tanulói oldal**

**Ráhangolódás**

**1. feladat**



Készítsetek listát arról, hogy mi okozott/hat nehézséget a mű olvasása, értelmezése során?

**2. feladat**



Miről szól a darab az történések szintjén?

A csoportok készítsenek lényegre törő, maximum tízmondatos újsághírt egy képzeletbeli napilap „hétköznapi furcsaságok” című rovata számára, amelyben röviden összefoglalják az eseményeket.

**3. feladat**



Minden csapat három egymás után következő állóképben mutassa be a történet legfontosabb pillanatait, és adjon egymondatos címet az egyes képeknek. Indokoljátok, miért ezeket a pillanatokat tartottátok fontosnak!

**Jelentésteremtés**

**4. feladat**



Milyen műfaji hagyományokhoz áll közel Vörösmarty *Csongor és Tündé*je, mennyiben tér el azoktól? Minden csoport válasszon egy kártyát, amelyen egy műfaj neve áll. Készítsetek kettéosztott naplót!

népmese

ponyvamese

mítosz

drámai műfajok

**5. feladat**



Elevenítsük fel ezt az irodalom- és kultúrtörténeti korszakot a képek segítségével!

Párosítsátok a képaláírásokat a képekkel, majd készítsetek posztert *Wörösmarty kora* címmel! Munkátok során beszélgessetek a megidézett korról!

Széchenyi István

Kisfaludy Károly halála

Kazinczy Ferenc halála

Hitel

MTA megkezdi működését

Kölcsey Ferenc

Huszt

"a nemzet költője”

nemzeti eposz

A romantikus triász

**6. feladat:**

**a.**



Olvassátok el az *enciklopedia.fazekas.hu* kulturális enciklopédia oldaláról származó szöveget! Az életrajzi összefoglaló alapján beszélgessetek arról, hogy Vörösmarty mennyire lehetett elismert költő, amikor a Csongor és Tünde megjelent.

[****](http://enciklopedia.fazekas.hu/gallery/magyar/gallery.htm#vorosmarty)***Vörösmarty Mihály (1800–1855)***

Pusztanyéken (Kápolnásnyék) született 1800. december 1-jén.

Apja, Vörösmarty Mihály gazdatiszt, majd bérlő, anyja CsátyAnna.

1811-től a székesfehérvári cisztercieknél, 1816-tó1 a pesti piaristáknál tanult; 1817-től a pesti egyetem hallgatója, 1824-ben ügyvédi vizsgát tett.

1817-ben apja meghalt, a család nehéz anyagi helyzete miatt Vörösmarty 1818-tól Perczel Sándor három fiát (köztük Móricot) nevelte Pesten, 1820-tó1 a család börzsönyi birtokán (Bonyhád mellett), 1823 őszétől újra Pesten. Reménytelenül beleszeretett Perczel Adélba (Etelkába).

1822-23-ban Görbőn (Tolna megye) volt jurátus; hatottak rá a megyei ellenállási mozgalmak.

Már fehérvári diák korában verselt, pesti tanulmányai idején latin költők mellett Baróti Szabó Dávid, Rájnis József, Virág Benedek írásai kerültek a kezébe; ez utóbbival személyesen is megismerkedett. Diákkori verseiben családi, iskolai és baráti kapcsolatairól írt a deákos klasszicizmus stílusában, majd fő témája az Etelka iránti szerelem és a hazafias érzés (***Helvilához, Csaba szerelme, Szigetvár***)volt. Megismerte Kisfaludy Sándor, Berzsenyi Dániel és Szemere Pál költészetét, Kisfaludy Károly korai drámáit. Börzsönyben irodalomkedvelő papok, Egyed Antal, Klivényi Jakab és Teslér László révén, meg Perczel Sándor könyvtárából megismerkedett Homérosz ***Iliász***ával, Tasso ***Megszabadított Jeruzsálem***ével***,***Shakespeare drámáinak német fordításával, Zrínyi, Mikes és Kazinczy műveivel.

1822-ben négyénekes eposzt írt ***(A hűség diadalma),***1823-tó1 honfoglalási eposzán, a ***Zalán futásá***ndolgozott (megjelent 1825). Költői hírnevét a nemzeti tudatot erősítő honfoglalási eposz alapozta meg.

1824-ben kapcsolatba került Szemere Pállal, Toldy Ferenccel, Stettner Györggyel, Fábián Gáborral, Deák Ferenccel. Az ***Aurora*** munkatársa, Kisfaludy Károly körének tagja lett. Nevelői állásának megszűnte után (1826. augusztus) válságos anyagi helyzetbe került, de a ***Tudományos Gyűjtemény*** szerkesztőjeként (1828-32) megélhetést talált.

1830-ban a ***Magyar Tudós Társaság*** rendes tagjává választották, ez megszilárdította anyagi helyzetét.

1831-ben jelenik meg a ***Csongor és Tünde.***

1834-ben a Várszínházban előadták ***Kincskeresők***(1832) és ***Vérnász***(1833) című drámáját. Az utóbbiért és műveinek gyűjteményes kiadásáért akadémiai jutalmat kapott.

1837-ben a Pesti Magyar (később Nemzeti) Színházat ***Árpád ébredése című*** darabjával nyitották; további színműveit is itt adták elő. Színikritikákat és drámaelméletet is írt (***Elméleti töredékek***).Mint bíráló és nyelvész tevékenykedett a ***Magyar Tudós Társaság***ban és a Kisfaludy Társaságban (helyesírási szabályzat, szótár, nyelvtan).

1837-1843 között az ***Athenaeum*** szerkesztője volt Bajzával és Toldyval.

Szerepet vállalt a politikai küzdelmekben is, kapcsolatban állt Széchenyivel, Kossuthtal, Wesselényivel. Széchenyi híve, de a ***Kelet népe***vitájában Kossuth mellé állt. 1840-ben négy kötetben adta ki ***Újabb munkái***t.

1841-ben megismerkedett a 26 évvel fiatalabb Csajághy Laurával, 1843-ban feleségül vette.

1842-től a Nemzeti Kör elnöke, e minőségében a kezdő Petőfit támogatta. 1847-től az Ellenzéki Kör alelnöke.

1848. március 15-ét ***Szabad sajtó***című versével üdvözölte; az első népképviseleti országgyűlés tagja lett. A szabadságharcot költeménnyel ***(Harci dal)***és cikkekkel szolgálta. A kormányt elkísérte Debrecenbe, Szegedre és Aradra, a detronizáció után a kegyelmi szék bírája.

Világos után bujdosott, majd jelentkezett a hatóságnál; egy jóindulatú hivatalnok közbelépésére fölmentették.

1850-től családjával Csepen, Baracskán és Nyéken élt, földbérlőként, anyagi gondok közt, betegeskedve, lelkileg összetörve. 1855 őszén Pesten hiába keresett gyógyulást.

1855. november 19-én halt meg Pesten.

Temetése országos gyászünnep és tiltakozás volt az önkényuralom ellen. Özvegyének és árváinak helyzetén a Deák Ferenc indította országos gyűjtés segített.

Költői hírnevét a nemzeti tudatot erősítő honfoglalási eposz, a ***Zalán futása***alapozta meg.

b.



Vörösmarty elismert költő volt már, amikor a Csongor és Tünde megjelent, mégsem kapott a mű kellő figyelmet. Az idézetek alapján gyűjtsétek össze, mi mindent kifogásolt a drámával kapcsolatban a XIX. századi kritika, illetve mi lehetett az oka a viszonylagos hallgatásnak?

„Az 1800-as évek második felétől kezdve a költő-szerkesztőnek (Vörösmartynak) az irodalmi életben elfoglalt helye s »nemzeti költő«-i rangja akadálya lett annak, hogy írótársai őszintén – akár jót, akár rosszat – írhassanak róla. Így alakult ki az a paradox helyzet, hogy bár Vörösmarty benne élt az irodalom »közepében«, műveinek visszhangját tekintve mégis kívülrekedt azon. Húsz évig kellett várnia, míg a negyvenes évek közepére felnőtt egy önálló ítéletű, a triásztól független kritikusi gárda, melynek részben saját orgánuma is volt.”

*(T. Erdélyi Ilona: Vörösmarty műveinek egykorú kritikai fogadtatása)*

„A romantika megjelenése általában bölcselet és szépirodalom rendkívüli közeledésével járt együtt. Nálunk a XVIII-XIX. század fordulóján aligha beszélhetünk önálló filozófiáról, így érthető, hogy a magyar kultúrából hiányzott a romantika egyik, ha nem éppen a legfontosabb ösztönzője. (…) Az 1820-as és 40-es évek között hihetőleg két olyan szerzőnk van: az önkeresést célnak tekintő Széchenyi és a történelembölcseleti látomásokat megfogalmazó Vörösmarty, kiket könnyűszerrel be lehetne venni olyan körképbe, mely a romantika leglényegesebb vívmányairól adna számot.”

*(Szegedy-Maszák Mihály: A magyar irodalmi romantika sajátosságai))*

„Arany véleményében a 19. századi *Csongor és Tünde*-recepció általános nézete fogalmazódik meg: szép költemény, egy a sok közül. (…)

Életében Vörösmarty műveiről, köztük a *Csongor és Tündé*ről alig írtak komolyabb bírálatot. A pályáját övező kortársi hallgatás különösen feltűnő, ha például ahhoz a kritikusi-befogadói hangorkánhoz hasonlítjuk, amely Petőfi Sándor műveit fogadta. (…)

Az első monografikus igényű mű, Gyulai Pál Vörösmarty-életrajza (1866) költői szépségének minden hangsúlyozása ellenére, érzékelhetően nem tartja olyan súlyú műnek a *Csongor és Tündé*t, mint a történelmi szerepe miatt kiemelt *Zalán futásá*t vagy a tragikuma miatt nagyon magasra értékelt *A két szomszédvár*t. Mesei jellegét érzi meghatározónak, és a mesefeldolgozás Gyulai felfogásában eleve nem képviselhet olyan értéket és gondolati mélységet, mint más műfajok.

*(Zentai Mária: Álmok hármas útján)*

„Hogy Csongor tiszta, hű szerelme eszményies, az kétségtelen, de hogy egyéb tekintetben is eszményi céljai volnának, azt a mű egyetlen jelenete sem bizonyítja, hogy Tünde Csongorért föláldozza Tündérországot, az csak viszonzása Csongor föláldozó szerelmének. Vörösmarty nem akarta semminemű filozófiai absztrakt eszme allegóriájává átalakítani a naiv népmesét.

(…) Általában a főszemélyek kedélyállapotának rajza változatosabb, s a cselekvény drámaibb szövésű lehetne. (…) Az expozíció is jobb a mesében, egyszerű és világos, ellenben a drámában nem vagyunk mindennel tisztában, magával a két főszeméllyel sem, azon meg utoljára sem tudunk eligazodni, hogy miért üldözi Mirigy a szerelmeseket. Egyszer azt mondja, hogy leánya kedvéért és uralkodása biztosításáért, máskor hogy Csongor dölyfét megalázza, utoljára pedig a tündérfa gyümölcséért, melytől ifjulását várja. Ez indokok összeolvadhatnának ugyan, de nem olvadnak össze, s a bizonytalanság homályában mosódnak el. A mesében csak Csongornak van szolgája, s Tündének nincs szolgálója. Ez egészen Vörösmarty szerencsés leleménye. Ilma és Balga rendkívül jól rajzolt alakok, a realizmus humoros képviselői, szemben Csongor és Tünde idealizmusával, mint a spanyol színművekben a gratiosók.”

*(Gyulai Pál: Vörösmarty élete)*

„a *Zalán futása* korai recepciótörténetéről azt mondhatjuk, hogy a műfaji várakozás, a nemzeti eposz hiánya kezdetben túlzottan is felértékelte a művet, s Vörösmartynak „országos hírnevet”, a nagy költőnek kijáró elismerést hozott, a *Csongor és Tündé*vel kapcsolatban aligha áll távol az igazságtól az, ha a szimbolikusan az Akadémiához, illetve Széchenyi programjához kötődő és egyre erősebb műfaji és tematikus kánont előíró szemléletet jelöljük meg a hosszú hallgatás okaként. Ez persze se nem jó, se nem rossz, egyszerűen csak egy lehetséges irodalomtörténeti magyarázat, viszont segíthet annak belátásában, hogy ugyanúgy történeti fejleményként tudjuk kezelni például a mű tündérmitológiájának meseként való besorolását, parasztpárosának az Arany és Petőfi utáni népiesség realizmusközpontú szemlélete alapján való értékelését, s főleg azt a romantikafogalmat, ami az 1830 előtti ideológiáját elvesztve formálódott tovább az almanachokban, 19. századi tömegsajtóban a mai, giccshez közelítő, sokszor csak érzés- és szerelemkultuszt jelentő masszává. Amikor tehát a *Csongor és Tünde* bekapcsolódik a színpadi és irodalomtörténeti gondolkodásba, akkor a hozzákötődő, hagyományt és értelmezési mintát teremtő diskurzusok több évtizedes távolságban, és szinte kivétel nélkül az 1830−31-es poétikai és nemzetszemléleti korszakforduló utáni paradigmákat használva olvassák a drámát, hozzák létre saját szöveges és színpadi olvasataikat.”

*(Gere Zsolt: A Csongor és Tünde kontextusairól)*

**7. feladat**



Két mai és egy XX. század eleji idézetet kaptok. Mit gondoltok, hogyan változott a Csongor és Tünde megítélése az idők folyamán, és mi lehet ennek az oka? Saját szavaitokkal fogalmazzatok négy-öt mondatos összefoglalót!

„A legradikálisabb változtatás, ami a széphistóriától és a ponyvamesétől is a reflexión, önértelmezésen keresztül elmozdítja a *Csongor és Tündét*, s a nemzeti irodalom kontextusába helyezi, a szerelmi történet romantizálása, szimbolikus-filozófiai világmagyarázattá formálása. Mind az irodalomtörténeti értelmezések, mind pedig a színpadi feldolgozások számára ennek a feloldása jelenti a legkomolyabb kihívást. Ez a folyamat természetesen a szöveg feldúsulásával, cselekmény és reflexió arányának, s a szöveg műfajának a megváltozásával is járt, s a mű a drámai költemény, emberiségköltemény műfaji keretein belül értelmeződik majd.”

*(Gere Zsolt, id. mű)*

„A *Csongor és Tünde* kiszabadul a drámák alkotta műfaji kontextusból, amelyben nem tudott érvényesülni, és új kontextust kap a*Tündérvölgy*, a *Délsziget*, *A Rom*együttesében, amelyben nem a műfaj, hanem a világteremtő képzelet, a bölcseleti jelleg és az értelmezési lehetőségek nagyfokú nyitottsága az összekötő kapocs.

Fontos fejlemény az is, hogy a 20. századból visszatekintve már elkülönülő műfajnak látszik az először Byron *Manfred*jábanalkalmazott fogalom, a *drámai költemény*(dramatic poem). A drámai költemény kategóriájával olyan keret jön létre, amelyben nem hiba, hanem műfaji sajátosság a bölcseleti jelleg, a többé-kevésbé allegorizált figurák, az ember feletti és alatti létszintek megjelenítése, a sokszor nyilvánvaló kötődés a mítosz vagy a mese világához.

A 20. századi irodalomtörténet-írásban a Nyugat-nemzedék értékítélete állandósult: a *Csongor és Tünde*szintézis jellegű, központi fontosságú mű.”

*(Zentai Mária, id. mű)*

„Vörösmarty itt is a népmeséhez fordul, mint a Tündérvölgyben; de a meséből csupán szimbólumokat vesz, melyekbe gondolatait öltözteti; egyéb minden az övé. A drámai formára kétségkívül a Szentivánéji álom volt hatással; de költőnk, akinek nagyobb és több mondani valója van, mint ebben a formában elférne, tágítja ezt a formát, a Faust-féle drámák formája felé. A verselést pedig megváltoztatja; a spanyol dráma versét alkalmazva, mely ezer lehetőséget ad a magyar népies ritmushoz való közeledésre s melyet Vörösmarty végtelenül változatosan és egyénileg kezel. Hol légiesen finom ez a vers, hol parasztosan kemény és durva, tarka, de jól simuló öltönye a mesének; és a mese ismét csak öltönye, kényelmes öltönye egy színes, reális és mégis Vörösmartyasan átbizarrodott világképnek; és ez a világkép megint csak öltönye annak a nagy lírai sóhajnak, amelyből a költemény született: Hol a boldogság?

Allegória ez és még sem allegória, mert önkéntelen és félig öntudatlan; de talán ilyen az igazi allegória. Csongor keresi Tündért, aki egyszer, még otthon, atyja házában, a kertben, ahol gyermekkorát töltötte, egy tavaszi éjszakán az övé volt, mint ahogy otthon, gyermekkorunk álmában a mienk a boldogság, hogy azután örökre eltűnjön - hova? Tündérhonba; és egész életünkben keressük, ahogyan Csongor keresi Tündéjét. Ez a lázas, öröklő, nyomtalan keresés tölti meg az egész költeményt ezer reményével, kétségbeesésével, várakozásaival és lemondásával.”

*(Babits Mihály: A férfi Vörösmarty)*

**8. feladat**



Korábbi tapasztalataitok alapján milyen összefüggéseket találtok Goethe *Faust*ja, Shakespeare *Szentivánéji álom* című drámája, valamint a *Csongor és Tünde* közt?

Készíts halmazábrát!



**9. feladat**

**a.**



Készítsetek fürtábrát a kétszintes dráma feltérképezéséhez!



**b.**



Válasszatok a felkínált képek közül egyet-egyet! Gondoljátok végig, van-e valami összefüggés a képekkel felidézett művek és a *Csongor és Tünde* közt? Mi a különbség Vörösmarty drámája és az előző feladatokban említett művek kétszintűsége között?



**10. feladat**



Olvassátok el Gere Zsolt idézett tanulmányának egy részletét, majd oldjátok meg a feladatot!

 „A *Csongor és Tünde* nem mítosz- vagy meseadaptáció, hanem azok értelmezése. Kapcsolható a német és az északi, főleg svéd romantika új mitológia programjához, ami a felvilágosodás racionalitás-központú világmagyarázataival, életmintáival, társadalom-felfogásával szemben egy antik görög típusú, mitológiára épülő, a felvilágosodás kauzális logikájától, nyelvétől eltérő „filozófiát” alkotott meg. Mindez jelentősen fölértékelte a szimbolikus költői nyelvet és azokat a „műfajokat”, amelyek felfogásukban az eredeti, ősi nyelvre, az „emberiség anyanyelvére” emlékeztettek. Ennek a nyelvfelfogásnak a lényege, hogy jelölő és jelölt között nem megegyezésen, hanem *azonosságon* épülő kapcsolatot feltételeztek, s a nyelv a lelki történéseket, a világhoz és a transzcendenshez való viszonyt még törés, távolodás nélkül volt képes kifejezni. A *Csongor és Tünde* névanyagának nagyobb része ezt a platonikus, a nyelvmetafizikához közelítő kapcsolatot igyekszik megteremteni, visszaállítani. Többségük úgynevezett beszélő név vagy pedig hangutánzó szó. A Tünde és Ilma személynév, mint köztudott, Vörösmarty alkotása, akárcsak más műveiben a Csilla(g) és a Hajna(l). A névként használt szó (’tünde’) magába sűríti a lány legfontosabb tulajdonságait, karakterét: tündér, tündöklik („fény leánya”), tünedezik (’tünde fény’). Hasonló elv alapján, összevonással alkotta Vörösmarty az Ilmát a Vilmából (’erős akaratú’) és az Ilonából (eredete: Heléna), tehát a név erős szexualitást, testiséget és határozottságot sugall önmagában is, s a megjelenített karakter ugyanezt mutatja. A színlapokon, szövegkiadásokban is gyakran rövid i-vel írt Mirígy a lelkiséggel szemben a testi halál (a pestis elnevezése a mirigyek duzzanata miatt) és az irígység csodatételre is képes boszorkánya. Hangutánzó szavakat választott Vörösmarty az ördögfiak (Kurrah, Berreh, Duzzog) nevéül az állatisághoz közelítő, az ösztönszférával és a démonikussággal azonosítható jellem kifejezésére. (A nevek mellesleg oldalvágást is jelentenek abban a huszas években zajló nyelvészeti vitában, amely - főleg szlovák oldalról - a honfoglaló magyarokról azt állította, hogy a brr-nél, krr-nél egyebet alig tudtak kiejteni, s a környező népektől vették át a kulturális-gazdasági élethez szükséges szavakat.) (…) Hasonlóan gazdag és tudatos a teljes szöveg nyelvi rétege, s túlzás nélkül a magyar irodalom egyik legnagyobb teljesítményének tekinthető, hogy Vörösmarty képes volt a vázolt nyelvfilozófiai koncepciót az összes szereplő nyelvhasználatára, szókincsére alkalmazni.”

A különböző stílusszintek bemutatására kaptok 10 idézetet a drámából. Kapcsoljátok hozzá a szereplőket és a megidézett nyelvi stílust!

táblázat: szereplő, idézet, a szereplő nyelvhasználatának és szókincsének jellegzetességei

|  |  |  |
| --- | --- | --- |
| **szereplő** | **idézet** | **nyelvhasználat jellegzetességei** |
|            |  |  |

**Ilma:**

de ah, mi szépen

Körmöciznek itt az almák.

Kár, hogy nem lehet megenni!

Itt egy férges is fityeg,

S mert az alma színarany,

Férge nem gyémánt-e vájjon?

**Ördögfiak**

Vén bagolyból vén tojás.

Fészken ült, nagy álma volt:

Ifjú nőnek ablakán

(Szőke volt és halovány)

Zörgetett a vén zsivány.

Hármas három éjszakán;

Most alutt, majd összedőlt.

Szürke hátán bolha ült.

**Kalmár**

Szomszédim a két Indiák nekem,

S az új világnak minden partjai

Ösmérnek engem és hajóimat.

Még egyszer ennyi! és a félvilág

Kincsét zsebemben hordozom.

Mi lesz még zárva ennyi báj előtt!

Az éjét nappá, éjjé a napot

Varázslom által, és a szerelem

Arany bilincsre kötve, mint urát.

Fog bébocsátni titkos ajtaján;

S örömnek, fénynek, kedvnek kútfeje.

Barátokat fog látni palotám,

Amillyeket szív s ész óhajt

**Fejedelem**

Te Zeusz, te Isten, vagy bármily név légy.

Ki e világot részre szaggatád,

Földünket mért nem alkotád nagyobbá,

Nem akkorává, hogy ha bírhatom,

Ne kelljen búnom a napfény elől,

A nagyban e kis morzsadomb urának.

**Tudós:**

Er az Isten! úgy kell lennie.

Ész és er, vagy inkább még er:

Er az ész is, mert uralkodik,

S mi az? természet, most felelj, ha tudsz.

Munkáit értem, nem tudom magát.

Er, vagy Isten? mellyik szó ersebb?

Szavak, nevek, ti öltök minket el!

**Balga:**

Medve cammog a hegyen,

S annak illyen lába van;

Ilyen lábon csúsz az ólnál.

Nádsövényű juhakolnál;

S míg ez mindent összemász,

Alszik a boros juhász.

Ügy megalszik, szinte nyeg

A szakállos köpönyeg,

(Bunda máskép), melly alatta

A szugolyban hentereg.

S föl nem ébred, meg nem hallja.

Hogy zsivány jön és megyen.

**Csongor:**

Nap, ki elborulsz előttem,

Éjbe foglalt délvilág.

Szólj, miként nevezzelek.

Hogy, ha fénynek mondalak,

Még csekély ne légyen a név.

Nem felelsz? ah, ajkaid közt.

Mint szeretnék lenni szó.

Titkos, édes, fél kimondott!

Szólj csak ennyit is, ne kínozz.

Nincs szebb, mint a némaság.

Mely szép ajkakon mulat;

Tó az, mely bár pusztaság,

Mégis mennyet mutogat.

Ó, de már, ha tiltva van.

Látnom rózsaréveit,

Szózatodnak, hallanom hagyd

Szívbetölt hangjait.

Intesz? félre térjek innen,

S meg ne tudjam, hol vagyok?

Ah, ha még te is kegyetlen,

Millyek úgy a szirt s fagyok?

Elveszek! — de nem busítlak,

Szívemet hagyom hidúl;

Lásd, hogyan mégy rajta át.

Mert alatta tenger a bú,

S a sóhajtás fergeteg.

Tünde:

A megcsalt lány összerogy!

Ég szive lángjait

Oltják tenger habjai. *(Eltávozik a kúttól)*

Ilyen minden férfi szív?

S Csongor annyi kellemekkel,

Ollyan arccal, oly szemekkel,

Csongor öldökölhet így?

Kárhozott légy csalfa kút,

Kárhozott a szellem is.

Mely pokolnak bűtövéből

A világra felhozott.

Puszta légy és elvadult.

És vaduljon messze tőled

Minden, ami boldog és jó.

Ó, hitemnek romladéka.

Bánat! merre viszlek el!

**Mirigy:**

Kút leánya,

Kút csodája,

Kelj, ha keltelek,

Menj, ha küldelek.

Kút palackja,

Kút galambja,

Szállj, ha intelek.

Kút leánya.

Kút csodája,

Légy az ifjú

Csalogánya:

Hol hazája

Várva várja.

Megpihentet

Ott találja;

Csak szerettet,

Soha Tündét,

Bár kivánja,

Meg ne lássa,

Mindörökre,

Mindörökre,

Ne találja.

Éj:

Az ember feljő, lelke fényfolyam,

A nagy mindenség benne tükrözik.

megmondhatatlan kéjjel föltekint,

Merőn megbámul földet és eget;

De ifjusága gyorsan elmulik,

Erőtlen, aggott egy-két nyár után,

S már nincs, mint nem volt, mint a légy fia.

Kiirthatatlan vággyal, amíg él,

Tűr és tünődik, tudni, tenni tör;

Halandó kézzel halhatatlanúl

Vél munkálkodni, és mikor kidőlt is,

Még a hiúság műve van porán,

Még kőhegyek ragyognak sírjain,

Ezer jelekkel tarkán s fényesen

Az ész az erőnek rakván oszlopot.

**11. feladat**

**a.**



A romantika felfogásában a személyiség összetett és ellentmondásos, melyet nemcsak a józan ész vezérel, hiszen irányíthatatlan álmai és vágyai is vannak. Ezért a romantika irodalma számára kulcsfontosságúvá válik az álmok területe. Az álom az egyik legtöbbször visszatérő eleme a *Csongor és Tündé*nek is.

Olvassátok el és értelmezzétek a tanulmányrészletet!

 „(…) a *Csongor és Tünde* cselekményének fő vonala nem a világi én kiteljesedéséről, hanem előbb annak elvesztéséről, majd egy fokozatos, álom és való határán billegő új megismerésről szól. Csongor, a gnoszticizmus lélekfelfogásához hasonlóan, előbb felismeri magában a benne élő égi lény képét, majd pedig megpróbálja elérni és azonosítani a világban azt. Az álom műbeli, folyamatos jelenlétét, Csongor gyakori álmát az indokolja, hogy a Freud előtti, nem racionalizált álomértelmezés szerint az álom a transzcendesből eredő, a tudat és az ész számára elérhetetlen tartalmakkal létesít kapcsolatot. Az álom az én „halála”, egy másik, képalapú valóság, mítosz, nem pedig (…) a tudatosból a tudatalattiba transzformálódott, s ott szimbolikus formát öltő képnyelv.”

*(Gere Zsolt, id. mű)*

b.



Válaszd ki, melyik álomhoz kapcsolódó idézet áll hozzád a legközelebb, majd párosával osszátok meg egymással gondolataitokat, indokoljátok választásotokat!

„Úgy vélem, az álom védszer az élet egyhangúságára és mindennaposságára, megújhodást hozó szabadulása lekötözött képzeletünknek, amikor az élet minden képét egymásra vetíti, s a felnőtt ember szűnni nem akaró komolyságát vidám gyermeki játékkal szakasztja meg.”

*(Novalis: Heinrich von Ofterdingen. ford. Márton László)*

„Juhnyájat, mely csendesen halad,
zúgó esőt, méhet, mely dongva járdal,
tengert, szelet, folyót, tajtékos árral,
szelíd mezőt, vizet, kék ég alatt,

képzeltem én mind s fekszem itt hanyatt
álmatlanul! Már csattog a madárdal
künn a gyümölcsös lombos fáin által
és a kakukkszó fölzúg bágyatag.

Így vártalak két éjen át borongó
lélekkel, Álom! s elhagytál rohanva,
ne nyűj tovább, alélt lelkem szorongó:

mi nélküled a reggelek aranyja,
jöjj hát, napok között áldott sorompó,
friss eszme, vidor épség édesanyja!”

*(Wordsworth: Az álom. ford. Kosztolányi)*

„Mi az élet? Õrület.
Mi az élet? Hangulat.
Látszat, árnyék, kábulat,
Legfőbb jói: semmiségek;
Mert álom a teljes élet,
Holmi álom álma csak!”

*(Calderón: Az élet álom. Ford.: Jékely Zoltán)*

**12. feladat**

**a.**



Válasszatok ki egy ötperces részletet, és rendezzetek álomjátékot belőle, de úgy, mintha Tünde álmodná az eseményeket!

b.



Beszélgessünk! Mit gondoltok, milyen tanulságokkal járna, ha az egész darabot Csongor álmaként értelmeznénk?

**Reflektálás**

**13. feladat**



Töltsétek ki a kilépőkártyákat!

|  |
| --- |
|  Továbbra is nehézséget okoz az, hogy…. A leginkább újszerű volt számomra az, amikor… Az volt a legérdekesebb feladat, amikor… Megváltozott a véleményem azzal kapcsolatban, hogy… |

**14. feladat**

**a.**



A dráma minden egyes színpadra állítása a mű újraértelmezését jelenti.

Nézzünk meg egy-egy részletet a nyíregyházi Móricz Zsigmond Színház („tunde@csongor.hu”, rendező: Ladányi Andrea) és a budapesti Pesti Magyar Színház (rendező: Iglódi István) előadásából! Válasszatok ki a részletek közül egyet, és írjatok rövid színházi előzetest a látottak alapján!

**b.**



Gyűjts ki cetlizéssel minél több, az álomra vonatkozó idézetet a *Csongor és Tündé*ből!